登楚山絕頂
作者：李廌
朝代：宋

paragraphs: 新雨路少人，公子有佳招。
下馬語未竟，西城趨連鑣。
初云眺江閣，忽欲登山椒。
陟巘踐蹺踊，舍鞍升岧嶢。
濈濈雲屨濕，翩翩風袂飄。
廣隰綠交映，蕪城遠無囂。
带繚江路永，隙光溪影摇。
他山若聚米，亂壠疑翻潮。
岸巾歎鬢槁，撫髀憐肉消。
欲攄紆鬰懷，自恨痀僂腰。
心知中峰近，意怯老步遙。
班荆坐危磴，植杖臨高苗。
注目送三士，綠蘿凌九霄。
風流蹔雲散，箕踞還獨謠。
仰答順風呼，俯聽深澗樵。
山靈或聳誚，谷友如遷喬。
雖同仙凡隔，亦覺神爽超。
毋比抱腸鼠，已異枝巢鷯。
夕曛下歸徑，平林有鳴蜩。
回瞻已陳迹，青靄烟寥寥。